**Az előterjesztést megtárgyalta:**

* Gazdasági és Városstratégiai Bizottság
* Jogi és Társadalmi Kapcsolatok Bizottsága

**A határozati javaslatot törvényességi**

**szempontból megvizsgáltam:**

**(: Dr. Károlyi Ákos :)**

**jegyző**

**ELŐTERJESZTÉS**

**Szombathely Megyei Jogú Város Közgyűlésének**

**2017. április 27-i ülésére**

**Javaslat a Szent Márton szellemiségével összefüggő nemzetközi projekttel kapcsolatos döntések meghozatalára**

Szombathely Megyei Jogú Város Közgyűlése a 114/2016.(IV.20.) Kgy. számú határozatával felkérte a polgármestert, hogy gondoskodjon a Szent Márton emlékének ápolásával kapcsolatos nemzetközi projektek előkészítésére, pályázatok megírására és benyújtására vonatkozó szakértői szolgáltatás, tanulmány beszerzéséről.

A külső szolgáltató által összeállított, és 2016. június 23-án az Interreg Central Europe Program felhívására benyújtott pályázat 2017. március 16-án támogatást nyert.

**A nemzetközi projekt legfontosabb adatai**:

Projekt rövid név: NewPilgrimAge (szójáték, kb.: új zarándoklás)

Projekt cím: A Szent Mártoni értékek XXI. századi újraértelmezése – a kulturális örökség, mint a közösségi alapú vendégszeretet új hajtóereje

Vezető Partner: Szombathely MJV Önkormányzata

Partnerek:

|  |  |  |
| --- | --- | --- |
|  | **Partner neve** | **Származási ország** |
| 1. | Szombathely Megyei Jogú Város Önkormányzata | Magyarország |
| 2. | Mindspace Nonprofit Kft. | Magyarország |
| 3. | Znanstvenor aziskovalni center Slovenske akademije znanosti in umetnosti | Szlovénia |
| 4. | Mestna občina Maribor | Szlovénia |
| 5. | Združenie FEMAN | Szlovákia |
| 6. | Karpatský Euroregión Slovensko | Szlovákia |
| 7. | Comitato Regionale Unpli Veneto | Olaszország |
| 8. | Comune di Albenga | Olaszország |
| 9. | Grad Dugo Selo | Horvátország |

A projekt tervezett időtartama: 36 hónap, 2017.06.01 – 2020.05.31.

A projekt az innovatív célú „szoft” projektek közé tartozik. Célja a Szent Mártoni eszmének, mint kulturális örökségnek a XXI. századi eszközökkel történő ápolása, a szolidaritás és vendéglátás európai értékeinek erősítése, továbbadása a helyi közösség különböző típusú szereplőinek, csoportjainak aktív, innovatív bevonásával.

Ennek érdekében önkormányzati kapacitás-fejlesztés és tudásmegosztás fog megvalósulni a pályázatból, szakmai munkacsoportok kerülnek létrehozásra vagy továbbfejlesztésre, akik tanulmány utakon és nemzetközi partnertalálkozókon vesznek részt, annak érdekében, hogy közösen kialakítsák és továbbfejlesszék Szent Márton szellemiségének ápolására és hasznosítására irányuló stratégiánkat.

A projektben részt vevő önkormányzatok, kulturális és akadémiai szervezetek a polgárok, főleg fiatalok, civil szervezetek és kisvállalkozások bevonásával és képzésével dolgoznak ki, tesztelnek és értékelnek új, Szent Márton öröksége témájához kötődő kezdeményezéseket:

* informatikai alapú megoldásokat, applikációkat dolgoznak ki, amelyek célja a kulturális örökség nem tárgyiasult formáiban, értékeiben rejlő lehetőségek felismerése, hasznosítása
* új üzleti modelleket hoznak létre, amelyek a Szent Mártoni szellemiséget képviselve járulnak hozzá a kulturális örökség élő megőrzéséhez
* új típusú promóciós termékeket dolgoznak ki a kulturális örökség, és a projektben létrejött vívmányok megismertetésére
* akciótervet dolgoznak ki a Szent Mártoni örökség továbbélésének, újraértelmezésének hosszú távú biztosítására.

**A projekt költségvetési adatai**:

|  |  |
| --- | --- |
| teljes költségvetés € | 1.710.455,20 |
| Szombathely költségvetése € | 375.379,00 |
| ebből ERFA támogatás € | 319.072,15 |
| hazai támogatás € | 37.537,90 |
| önerő € | 18.768,95 |
| önerő Ft | 5.724.500 |

Szombathely költségvetése:

|  |  |  |
| --- | --- | --- |
|  | **Költségvetési sor** | **Összeg €** |
| 0. | Előkészítés (pályázatírás) | 15 000 |
| 1. | Személyi költségek | 131 460 |
| 2. | Irodai és adminisztrációs költség | 19 719 |
| 3. | Utazási és szállásköltség (belső) | 10 100 |
| 4. | Külső szolgáltatások (szakmai rendezvények, projekttalálkozók, ötletbörzék, „szoft” tervezői szolgáltatások, partneri és projektszintű beszámolók angol nyelvű összeállítása, külső szolgáltatók utazása, kommunikációs feladatok, kiadványok) | 214 100 |
|  | **Összesen** | **375 379** |

A költségvetés jelen állapotban még nem tekinthető véglegesnek, a támogatói döntésben foglalt feltételek miatt esetlegesen csekély mértékben módosulhat.

Az Irodai és adminisztrációs soron szereplő összeg ún. átalány támogatás, ami alátámasztó dokumentumok nélkül automatikusan számítódik a személyi költségek soron elszámolt összegből, annak 15 %-át teszi ki. A soron szereplő összeg támogatástartalma (95 %, 5 700 000 Ft) csaknem teljes egészében fedezi Szombathely projektrészének önerejét, ily módon a projekt tulajdonképpen 100 %-ban finanszírozottnak is tekinthető. A projekt az ERFA támogatás szempontjából utófinanszírozású, a 10 %-nyi hazai támogatás előlegként érkezik.

Önkormányzatunk a projektben **Vezető Partneri** feladatot lát el. Ez a saját partneri feladatok mellett jelentős többletfeladatot jelent, mivel 9 partner munkáját kell összehangolni, a megvalósítás során előálló problémákat megoldani, és a tevékenységekről projektszintű jelentést összeállítani, mindezt angol nyelven. A projekt szoft jellegéből adódik az is, hogy a projekttartalom kialakítása nagymértékben függ a partnerektől, és különösen a Vezető Partnertől. A megszerzett tapasztalat ugyanakkor a jövőbeli nemzetközi pályázatoknál komoly előnyt jelent majd.

A pályázat hiánypótlási felhívására benyújtott válaszok, módosítások, dokumentumok várhatóan 2017. május 10-i elfogadását követően várható a **Támogatási Szerződés** végleges formájának megküldése is aláírásra. Ezt követően kerül sor a Szombathely MJV Önkormányzata, mint Vezető Partner és a projektpartnerek közötti **Partnerségi együttműködési** megállapodás megkötésére, és a hazai **Társfinanszírozási támogatási szerződés** aláírására. Valamennyi szerződés a vonatkozó Európai Uniós rendeletek, irányelvek és a hazai jogszabályok figyelembe vételével készült, egységesek az INTERREG Program valamennyi projektje számára és számunkra sablon formában elérhető, azokat megváltoztatni nem áll módunkban.

A Central Europe Programban résztvevő tagállamok, köztük Magyarország is a programhoz való csatlakozással elfogadta azokat az Európai Uniós szintű jogszabályokat és formadokumentumokat, melyek alapján a Programban nyertes partnerségekkel a kétszintűség elve (más néven a vezető partner elve) alapján megköttetnek a projekt végrehajtását és finanszírozását szabályozó szerződések.

* Alap jogi dokumentum 1: **Támogatási Szerződés** (Subsidy Contract)

Aláíró felek: Bécs Város Önkormányzata, mint az Interreg Central Europe Program Irányító Hatósága, valamint a projekt Vezető Partnere (Szombathely MJV Önkormányzata) jogi képviselője.

Dokumentum formája: kétoldalú, **kizárólag angol nyelven** kötött megállapodás, a Program által előzetesen meghatározott, kötelezően használandó, **nem változtatható formadokumentum**. Az alap formadokumentumba az aláírás létrejöttéhez adatként kizárólag a Vezető Partner hivatalos adatai kellenek, valamint a projekt neve, címe és teljes költségvetési összege, a projekt kezdő és záró időpontja.

A dokumentumot meghatározó jogszabályi hivatkozások: a dokumentum 1. §-ban felsorolt Európai Uniós szintű jogszabályok a finanszírozást nyújtó Strukturális Alapokról, az Európai Területi Együttműködési Programokba tartozó Central Europe Programról.

A szerződés rögzíti a Vezető Partner kötelezettségét a projekt egészének megvalósításával, valamint a támogatás felhasználásával és elszámolásával kapcsolatban.

* Alap jogi dokumentum 2: **Partnerségi Együttműködési Megállapodás** (Partnership Agreement)

A Támogatási Szerződésben meghatározott projekt végrehajtásának, a projekttel kapcsolatos kötelezettségek „továbbvitele” a teljes partnerség szintjére. Aláírására kizárólag a Támogatási Szerződés létrejötte után kerülhet sor.

Aláíró felek: a projekt Vezető Partnere (Szombathely MJV Önkormányzata) és valamennyi projektpartner.

Dokumentum formája: többoldalú, kizárólag angol nyelven kötött megállapodás, a Program által előzetesen meghatározott, kötelezően használandó, **kiegészíthető formadokumentum**. Az alap formadokumentumban az aláírás létrejöttéhez adatként megjelennek a projektspecifikus adatok:

* + a Vezető Partner és minden aláíró projekt partner hivatalos adatai,
  + a Vezető Partner és aláíró projekt partnerek költségvetése,
  + a partnerek közötti együttműködés belső szabályai, a felek jogai és kötelezettségei.

Kiegészítő jogi dokumentum: **Társfinanszírozási Támogatási Szerződés**

A projekt 10 %-os hazai társfinanszírozását rögzítő szerződés, amelyet Szombathely MJV Önkormányzata és a Széchenyi Programiroda Nonprofit Kft. ír alá.

Dokumentum formája: magyar nyelvű kétoldalú szerződés, nem változtatható formadokumentum, amely az előző két szerződésre hivatkozással rögzíti a támogatás nyújtásának, a projektrész megvalósításának, a támogatással történő elszámolásnak a részleteit. A szerződés sablonja az előterjesztés mellékletét képezi.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. április „ ”**

**/: Dr. Puskás Tivadar :/**

**Melléklet:** Társfinanszírozási támogatási megállapodás

**HATÁROZATI JAVASLAT**

**…/2017. (IV.27.) Kgy. számú határozat**

Szombathely Megyei Jogú Város Közgyűlése a „Javaslat a Szent Márton szellemiségével összefüggő nemzetközi projekttel kapcsolatos döntések meghozatalára” című előterjesztést megtárgyalta, és a következő döntéseket hozta:

1. Szombathely Megyei Jogú Város Közgyűlése az előterjesztésben foglaltak alapján egyetért azzal, hogy az Önkormányzat Vezető Partnerként részt vegyen a „NewPilgrimAge” nevű projektben.
2. Szombathely Megyei Jogú Város Közgyűlése a projekthez szükséges 18 768,95 EUR önerőt biztosítja a költségvetési rendelet soron következő módosításakor.

**3.** Szombathely Megyei Jogú Város Közgyűlése felhatalmazza a Polgármestert az előterjesztésben foglaltaknak megfelelő Támogatási Szerződés, Partnerségi együttműködési megállapodás és Társfinanszírozási támogatási szerződés aláírására.

**Felelősök:** Dr. Puskás Tivadar, polgármester

Illés Károly alpolgármester

Molnár Miklós alpolgármester

Dr. Károlyi Ákos, jegyző

(A végrehajtás előkészítéséért:

Stéger Gábor, a Költségvetési és Adó Osztály vezetője

Szakály Szabolcs, Városfejlesztési Kabinet vezetője)

**Határidő:**  **1.** pont: azonnal

**2.** pont: a költségvetési rendelet soron következő módosítása

**3.** pont: azonnal